Jong man verloor stryd ná gewapende rooftogFrancois Swart. Foto: Verskaf. Die 21-jarige Francois Swart wat vroeër dié maand tydens ŉ gewapende rooftog herhaaldelik in die nek geskiet is, het Dinsdag in die hospitaal aan sy beserings beswyk. Louis van Rooyen, Swart se stiefpa, het dié nuus aan Maroela Media bevestig. Swart is volgens hom Dinsdag net voor 15:00 dood. Van Rooyen sê die dood van hul seun het hom en sy vrou, Christie, “heeltemal platgeslaan”. “Dit was so skielik dat dinge drasties agteruit begin gaan het,” sê hy. “Die een oomblik het ons nog hoop gehad en geglo dat hy volkome sou herstel, en die volgende oomblik was hy net weg. ŉ Mens weet nie hoe jy so iets verwerk nie; dit verpletter jou.” Hy sê Swart, wat al vir langer as ŉ week in ŉ medies-geïnduseerde koma was, se liggaam het “opgegee”. “ŉ Nadoodse ondersoek sal nog afgehandel moet word, maar soos ons verstaan het sy liggaam net ophou baklei teen die infeksie. Die infeksie het sy hele liggaam oorgeneem tot op die punt waar dit onmoontlik was vir hom om terug te baklei. Sy liggaam was nie in staat om die funksies van die masjiene oor te neem nie, hy was te swak. Hoewel ons geweet het dat die infeksie versprei, was dit eers Dinsdag dat sy polsslag en bloeddruk regtig drasties begin val het. Ons het hoop gehad, maar dit is skielik weggeruk.” Francois Swart. Foto: Verskaf. ŉ Emosionele Van Rooyen is vol lof vir die mediese span wat “alles gedoen het” om Swart se lewe te probeer red. “Die dokters het alles gegee,” sê hy. “Dit was ongelooflik om die hele span dop te hou; hulle het met soveel toewyding gewerk. Ons weet in ons harte dat alles moontlik gedoen is om hom te red.” ŉ Nadoodse ondersoek sal na verwagting Donderdag afgehandel word. Die familie sal eers ná die ondersoek met begrafnisreëlings begin. Lt.kol. Adele Myburgh, woordvoerder van die polisie, het Woensdagoggend aan Maroela Media gesê die polisie sal ook nou ŉ bykomende saak van moord ondersoek. Swart was die bestuurder by die plaaslike Spur-restaurant in Lichtenburg in Noordwes. Maroela Media het vroeër berig hy het op 9 Mei omstreeks 01:00 ná werk saam met ŉ kollega gaan koeldrank koop by ŉ nabygeleë Shell-vulstasie toe die voorval plaasgevind het. In die winkel was twee mense besig om met die man agter die toonbank te argumenteer toe een van die mans skielik ŉ gaspistool teen Swart se nek gehou en drie skote afgevuur het. Die man agter die toonbank het gevlug en die polisie ontbied. Swart en sy kollega is van hul selfone en motorsleutels beroof en die verdagtes het met die vriend se motor van die toneel gevlug. Die motor is sedertdien teruggevind, asook een van die selfone wat tydens die voorval gesteel is. Die polisie is steeds op soek na een van die verdagtes. Dit kom nadat die ander verdagte, Jude Nnana Aghabanti (42), vroeër verlede maand in die Lichtenburg-landdroshof verskyn het. Aghabanti is aanvanklik deur die polisie se honde-eenheid in hegtenis geneem vir die besit van dwelms, maar daar is later vasgestel dat hy ook met die skietvoorval verbind word. Hy is steeds in polisieaanhouding.